Шмат прэтэнзій выказвалася ў адрас кадраў і за нездавальняючы санітарны стан на фермах, парушэнне тэхналагічных параметраў пры даенні кароў. Скажам прама, абыходзіцца гэта таксама зусім не танна. Адна справа — прадаць малако класам “экстра” і зусім іншая — першым гатункам, калі на кожным кілаграме губляецца ажно 20 капеек. А палічыце, якая сума набяжыць за сотні цэнтнераў, тон… За папярэдні дзень у раёне толькі “Вузлянка”, Нацпарк “Нарачанскі” і “Будслаўскае” рэалізавалі ўсё малако класам “экстра”, таварыствы “Свір-Агра” — 72, “Занарацкі” — 65, “Сваткі” — 62, “Зані” — 44 працэнты. Астатнія — “па нулях”. Так што крытыка абгрунтаваная, асабліва ў адрас таварыства “Мядзелаграсэрвіс”, дзе ніяк не могуць здаць усю прадукцыю нават вышэйшым гатункам. Разам з патрабаваннем да кадраў зрабіць стаўку на продаж малака толькі класам “экстра”, звярталася ўвага і на неабходнасць своечасовага тэхнічнага абслугоўвання даільнага абсталявання, што таксама з’яўляецца зусім не другараднай справай.